次韻曹子方對雪以詩見招觀燈
作者：毛滂
朝代：宋

paragraphs: 柳外東風旗影轉，身遠鳴珂心想見。
碧瓦朱樓不夜城，走馬插花春一片。
錦靴玉帯簇金鞍，回雪驚鴻都轉旋。
我書細字對短檠，油盡燈昏月窺研。
那知研節有七盤，但課舊書須百徧。
病骨煩招愧後車，新詩乞與書團扇。
明年相望隱侯鄉，猶共碧霄端正面。